정조 24년
庚申二月初二日卯時上御便殿右副承旨入侍時右副承旨徐有聞記事官金啓溫記注官金景煥承膺祚以次進伏訖上曰冠冊旣不親臨入侍承史退伏於窓外其餘承旨隨品入參於百官班而命賓贊時刻已至斯速行禮之意分付承史以次退伏其日掌儀設都監提調時原任閣臣文官二品以上拜位於堂內在南宗親及武官二品以上拜位於堂內在北設席俱每等異位重行東向相對爲首都監郞廳及三品以下拜位於庭中文官東武官西俱每等異位重行北向相對爲首監察位於文武每品班末東西相向掌儀位於東階東南西向贊儀引儀在南差退又贊儀引儀位於西階西南東向俱北上設門外位賓贊位於宮門外道東西向北上師傅賓客贊善及文官一品以下位於道東宗親及武官一品以下位於道西相向北上設王世子受二品以上拜位於集福外軒正堂東壁西向受師傅賓客贊善拜位於庭東西向師傅拜位於庭西賓客贊善位於師傅之南少退俱東向又設王世子受敎位於庭南北向設賓宣敎位於階間南向贊冠位於宣敎位西南向設敎書案於贊冠位西南東向引儀設盥洗於東階東南掖庭署鋪王世子冠席於堂上東壁近南西向設賓席於西階上東向主人席於王世子席西南西向設師傅席於冠席北南向賓客贊善席於冠席南北向典設司張帷幄於東序設褥席於帷中又張帷於序外尙衣院陳三加之服於帷內東領北上竝置纚櫛二箱冠冕箱於西階之西北上有卓司饔院官置醴尊饌卓於西階上設坫加爵翊衛司勒所部陳仗衛於庭之內外如常掖庭署又設御座於集福外軒北壁南向設敎命冊印案於御座之東敎書訓書同盛於敎命函敎命冊印同安一案設箋文案于西階上典設司設王世子次於殿門外道東近北西向典儀設王世子位於殿庭道東北向設都監都提調以下及師傅賓客贊善拜位於王世子拜位之後又設都監都提調以下及師傅賓客贊善位於階間東西相向又設通禮贊儀引儀位於東西階下相向俱北上先行命賓贊禮於仁政殿引儀分引宗親文武百官由東西偏門入就位行四拜禮如儀回班相向立引儀引賓領議政李秉模贊禮曹判書李晩秀及擧案者由東偏門入就位行四拜禮訖傳敎官左副承旨鄭尙愚進當座前俯伏跪啓傳敎俯伏興由東門出執事者二人公服對擧敎書案隨之尙愚降詣賓東北西向立稱有敎秉模晩秀跪尙愚宣敎曰今加冠於元子卿等將事宣訖秉模晩秀俯伏興四拜興平身尙愚取敎書函授秉模秉模進北向跪受置敎書函於案擧案者對擧退立於秉模之後秉模晩秀俯伏興四拜興平身引儀引秉模晩秀由東門出詣外位引儀分引宗親文武百官俱復拜位行四拜禮如儀左通禮跪啓禮畢引儀分引宗親文武百官出竝詣東宮門外位冠禮時至弼善跪贊請內嚴賓贊至宮門外弼善跪白外備王世子具講學時服以出弼善引王世子陞座陪衛如常儀輔德金羲淳兼輔德金祖淳弼善尹光普兼弼善李魯春文學金㙆兼文學趙得永司書李寅采兼司書金近淳說書洪命周兼說書李存秀翊衛宋時淵申大羽司禦成肯柱鄭謙煥翊贊兪漢雋洪載淵衛率李采徐應輔副率尹斗基沈來永侍直金會淵南周獻洗馬沈應奎成時柱及執事官入就拜位再拜訖各就位尙衣院官執冠冕立於西階之西東向酌醴官進饌官立於醴尊西東向主人贊冠陞詣帷內西面立引儀分引都監提調時原任閣臣宗親文武二品以上入光普跪贊請興王世子興立於座前引儀引都監提調時原任閣臣宗親文武二品以上就堂中拜位行再拜禮光普跪贊請答再拜王世子答再拜引儀引都監提調時原任閣臣宗親文武二品以上出就庭東西相向立光普跪贊請陞座王世子陞座引儀分引都監郞廳及三品以下入就拜位再拜訖回班相向立引儀引師領議政李秉模傳左議政沈煥之左賓客洪良浩右賓客鄭民始左副賓客徐龍輔右副賓客李晩秀兼贊善宋煥箕贊善李城輔入就位光普跪贊請興降座王世子興降座光普引王世子降自東階就庭東拜位西向立光普跪贊請再拜王世子再拜秉模等答再拜秉模仍就賓門外位引儀引主人安春君入就庭南西向立主人迎賓揖讓入門引儀分引秉模陞詣階間南向立晩秀立秉模西南東向安春君就庭南西向立秉模就案取敎書就宣敎位主人贊冠金祖淳引王世子詣受敎位北向立祖淳跪贊請四拜王世子俯伏興平身四拜秉模稱有敎祖淳跪贊請跪王世子跪秉模宣敎曰敎王世子某吉日元服率由舊章命議政李秉模就宮展禮祖淳跪贊請俯伏興平身王世子俯伏興平身祖淳跪贊請四拜王世子四拜祖淳跪贊請跪王世子降位跪秉模以敎書授煥之煥之傳奉跪進王世子王世子受之以付羲淳祖淳跪贊請俯伏興平身王世子俯伏興平身祖淳引王世子陞自東階煥之等從陞祖淳引王世子入東序帷內西向立煥之等各就位引儀分引秉模陞西階烿陞東階各立席後晩秀詣盥洗位盥手訖陞自東階詣東序帷內立於祖淳之南俱西向祖淳引王世子立於冠席東西向晩秀取纚櫛箱跪奠於冠席南詣席北少東西向立秉模揖王世子王世子陞席西向坐晩秀進席前跪櫛設纚秉模降詣盥洗位烿從降秉模陞烿從陞尙衣正朴崙壽執初加冠陞西階秉模降一等受之右執頂左執前進席前東向立祝曰令月吉日始加元服棄厥幼志愼其成德壽考維祺以介景福仍跪冠復位晩秀進席前東向跪整冠祖淳跪贊請興王世子興秉模揖王世子祖淳引王世子適東序帷內王世子着衮龍袍以出立於席東西向秉模揖王世子王世子陞席西向坐崙壽執再加冠陞西階秉模降二等受之右執頂左執前進席前東向立祝曰吉月令辰乃申嘉服克敬威儀式明厥德眉壽萬年永受祺福晩秀進席南北向跪脫初加冠秉模跪冠仍復位晩秀進席前東向設簪結纓祖淳跪贊請興王世子興秉模揖王世子祖淳引王世子適東序帷內王世子着絳紗袍以出立於席東西向秉模揖王世子王世子陞席西向坐崙壽執三加冠陞西階秉模降三等受之右執頂左執前進席前東向立祝曰以歲之正以月之令咸加其服以成厥德萬壽無疆承天之慶晩秀進席南北向跪脫再加冠秉模跪冠仍復位晩秀進席前東向設簪結纓祖淳跪贊請興王世子興秉模揖王世子祖淳引王世子適東序帷內晩秀撤纚櫛祖淳設醴席仍引王世子着冕服以出就席南向立秉模詣醴席北向立晩秀詣醴尊卓東向立酌醴官李魯春酌醴晩秀以爵受之以授秉模秉模受醴進席前祝曰甘醴惟厚嘉薦令芳拜受祭之以定厥祥承天之休壽考不忘祖淳引王世子降席坐仍跪贊請搢圭王世子搢圭秉模跪進醴王世子受醴進饌官奉饌盤傳于晩秀晩秀奉饌盤陳於席前王世子祭醴啐醴晩秀受虛爵復於坫秉模復位晩秀徹饌祖淳跪贊請執圭王世子執圭祖淳跪贊請俯伏興平身王世子俯伏興平身祖淳跪贊請再拜王世子南向再拜秉模東向再拜引儀分引秉模降立於西階之西東向晩秀從降立於秉模之西南東向烿降立於庭南西向祖淳引王世子降自西階立於西階之東南向煥之等從降秉模少進字之曰禮儀旣備令月吉日昭告厥字君子攸宜宜之於嘏永受保之奉敎字某祖淳跪贊請再拜王世子再拜答曰某雖不敏敢不祗奉引儀分引秉模晩秀烿祖淳出秉模就師位秉模等及百官班首右議政李時秀以王世子答拜之勞請讓禮引儀仍引秉模等及都監提調時原任閣臣宗親文武二品以上出光普引王世子陞座引儀引都監郞廳及三品以下俱復拜位再拜光普跪白禮畢仍引王世子降座還內引儀引都監郞廳及三品以下出仍行冊禮光普跪白外備王世子具冕服以出執事官捧敎命訓書竹冊印綬同置於案行都承旨閔台爀行左承旨李書九行右承旨李益運左副承旨鄭尙愚右副承旨徐有聞同副承旨趙弘鎭記事官洪奭周金啓溫記注官金景煥承膺祚以次入就位進伏於御座之左右引儀引都監都提調李秉模提調洪良浩洪檍李晩秀及郞廳監造官等入就拜位四拜訖就階間位光普引王世子入就位引儀引師傅賓客贊善入就拜位光普跪贊請四拜王世子四拜師傅賓客贊善四拜光普引王世子陞自東階詣座前師傅賓客贊善就階間位王世子跪搢圭秉模奉敎命函跪授尙愚尙愚傳捧至御座前少退進于王世子王世子受之以授煥箕秉模奉竹冊函跪授尙愚尙愚傳捧至御座前少退仍進于王世子王世子受之以授城輔秉模奉印綬函跪授尙愚尙愚傳捧至御座前少退仍進于王世子王世子受之以授良浩尙愚奉訓書跪進王世子王世子受之以授煥之王世子執圭俯伏興平身光普引王世子降復位煥之良浩煥箕城輔各以敎命竹冊印綬訓書以授羲淳祖淳光普漢雋從降光普跪贊請跪王世子跪光普跪贊請搢圭王世子搢圭禮曹正郞濟用監官各捧箋文表裏函跪進光普以次傳奉跪進王世子受之以授尙愚尙愚跪受置於案禮曹正郞濟用監官各捧箋文表裏函以次跪進光普以次傳捧跪進王世子受之以授尙傳尙傳傳捧以入光普跪贊請執圭俯伏興平身王世子執圭俯伏興平身光普跪贊請四拜王世子四拜秉模等俱復拜位四拜左通禮跪啓禮畢光普引王世子出秉模等皆出王世子還內仍行頒敎陳賀權停禮如儀訖諸臣竝以次退出